**Raúl García Carnero**, nado na Coruña o 30 de abril de 1989, é un futbolista galego, que xoga de defensa.

Traxectoria
-----------

### Inicios

Comezou a xogar ao fútbol na canteira do Victoria coruñés, club do que fora un dos fundadores e directivo durante anos o seu avó materno, Acacio Carnero, ao que se encontraba moi unido. Con 12 anos incorporouse ás categorías inferiores do Deportivo da Coruña. Na tempada 2008/09 chegou ao Fabril e foi cedido ao Montañeros CF, equipo co que logrou o ascenso á Segunda División B.

### Deportivo da Coruña

Tras volver ao club branquiazul a súa boa tempada no Fabril levouno a debutar co primeiro equipo en Primeira División o 4 de abril de 2010 fronte ao Atlético de Madrid na tempada 2009/10, na que disputou un total de 5 partidos, baixo o mando de Miguel Ángel Lotina. Continuou no Fabril na tempada seguinte, e tras o descenso deste a Terceira, marchou cedido á UD Melilla.

### Almería

Ao remate da tempada non renovou co Deportivo e fichou pola UD Almería B. Alí alternou partidos do filial e do primeiro equipo e conseguiu o ascenso a Primeira con este último, despois de disputar 10 partidos e marcar un gol fronte ao Recreativo de Huelva.

Na tempada 2013/14, o xogador subiu definitivamente ao primeiro equipo do Almería, coincidindo co ascenso á bancada do primeiro equipo do adestrador do filial Francisco, co que xogou nove partidos na primeira rolda antes de ser cedido o 31 de xaneiro de 2014 ao Deportivo Alavés, en Segunda División.

### Alavés

O papel do lateral galego no tramo final da liga foi unha das claves da salvación por un punto do Alavés. O 30 de xuño, tras completar a súa cesión, regresou a Almería. Á súa chegada o adestrador Francisco comunicoulle que non contaba con el, polo que despois de rescindir o contrato asinou ata 2016 polo Alavés. Na súa primeira tempada completa co equipo vitoriano converteuse nun xogador clave e na segunda tempada logrou o ascenso a Primeira División, renovando ao final da tempada por un ano máis.

Xa na máxima categoría e con Pellegrino no banco, foi titular na maioría de partidos da primeira volta, pero as súas participacións reducíronse na segunda metade da competición. A pesar de contar coa competencia polo seu posto de Theo Hernandez, rematou a tempada con 22 partidos, 17 deles como titular. Pechou o seu paso polo Alavés cun total de 119 partidos e 7 goles. 

### Leganés

No verán de 2017, despois de tres tempadas e media en Vitoria, fichou polo Club Deportivo Leganés ata xullo de 2019. Con Asier Garitano como técnico, disputou 24 encontros na súa primeira tempada, contribuíndo a conseguir a permanencia en Primeira. Na tempada 2018/19 volveu ter como adestrador a Pellegrino, pero apenas dispuxo de minutos, xogando só seis partidos durante a primeira volta, polo que acabou por rescindir o contrato en xaneiro.

### Girona

A continuación chegou ao Girona FC, tamén de Primeira, co que asinou un contrato ata o final da tempada. No equipo de Eusebio Sacristán fíxose axiña coa titularidade e disputou un total de 12 partidos.

### Getafe

O 1 de xullo de 2019 fíxose oficial a súa fichaxe polo Getafe CF, onde dispuxo de escasos minutos, sendo cedido en xaneiro de 2020 ata final de tempada ao Real Valladolid.

#### Cesión ao Valladolid

No equipo adestrado por Sergio González fíxose co posto de titular trala lesión de Nacho, e acabou dando un rendemento por riba do esperado, motivo polo que o Valladolid decidiu facerse cos seus dereitos en propiedade.

### Valladolid

Así, o 28 de xullo de 2020 foi transferido definitivamente ao Valladolid, onde asinou un contrato ata 2023. Despois de disputar nove partidos, sufriu unha lesión nun xeonllo que o obrigou a pasar ata tres veces polo quirófano. Despois de case un ano de calvario, regresou aos terreos de xogo en novembro de 2021, cando reapareceu nun partido da Copa do Rei. Regresou á titularidade en varios encontros da tempada e contribuíu ao ascenso do equipo á Primeira División, só un ano despois do descenso.

#### Cesión ao Deportivo da Coruña

En xullo de 2022 anunciouse o seu regreso ao Deportivo da Coruña, máis dunha década despois, cedido polo Valladolid. Comezou a tempada con protagonismo no lateral esquerdo do equipo coruñés e marcou o gol da vitoria ante o Mérida na terceira xornada, pero unha baixada de rendemento e a chegada do ucraíno Orest Lebedenko deixárono sen apenas minutos na segunda parte da competición. Disputou un total de 23 partidos co Deportivo antes de finalizar a súa cesión e a continuación o seu contrato co Valladolid foi rescindido.

Notas
-----

1. ↑  Fernández, Xurxo (12 de setembro de 2022). "Raúl Carnero, tres puntos por Acacio". *La Voz de Galicia* (en castelán). Consultado o 12 de setembro de 2022.
2. ↑  Centeno, Alexandre (7 de xaneiro de 2019). "Fallece Acacio Carnero, fundador del Victoria Club de Fútbol". *La Voz de Galicia* (en castelán). Consultado o 12 de setembro de 2022.
3. ↑  "Raúl García se incorpora a la UD Melilla" (en castelán). 6 de agosto de 2011. Consultado o 1 de outubro de 2020.
4. ↑  UD Almería, ed. (5 de xullo de 2012). "Raúl García, terceira fichaxe do Almería B". Arquivado dende o orixinal o 05 de febreiro de 2013. Consultado o 17 de xullo de 2012.
5. ↑  "El Almería acaba con la racha inmaculada del Recre en Huelva". *Marca* (en castelán). 4 de novembro de 2012. Consultado o 1 de outubro de 2020.
6. ↑  "Alavés, llega cedido Raúl García" (en castelán). 31 de xaneiro de 2014. Arquivado dende o orixinal o 22 de febreiro de 2014. Consultado o 1 de outubro de 2020.
7. ↑  Varela, Miguel; F. X. (6 de xullo de 2016). "Raúl García no se mueve". *La Voz de Galicia* (en castelán). Consultado o 1 de outubro de 2020.
8. ↑  "El Deportivo Alavés apuntala la banda con la renovación de Raúl García" (en castelán). 5 de xullo de 2016. Consultado o 1 de outubro de 2020.
9. ↑  Martín del Barrio, Javier (5 de xuño de 2017). "El Leganés ficha a Raúl García, lateral izquierdo ex del Alavés". *As* (en castelán). Consultado o 15 de xullo de 2022.
10. ↑  "Raúl García ficha por el Leganés" (en castelán). 5 de xuño de 2017. Consultado o 1 de outubro de 2020.
11. ↑  Barreiros, Pedro (14 de xaneiro de 2019). "Raúl García Carnero rescinde hoy con el Leganés". *La Voz de Galicia* (en castelán). Consultado o 15 de xullo de 2022.
12. ↑  "El Girona fitxa el lateral esquerre Raúl García" (en catalán). 15 de xaneiro de 2019. Consultado o 1 de outubro de 2020.
13. ↑  "El Valladolid refuerza su lateral izquierdo con Raúl García Carnero". *Marca* (en castelán). 13 de xaneiro de 2020. Consultado o 1 de outubro de 2020.
14. ↑  "El Real Valladolid se hace con los derechos de Raúl Carnero en propiedad hasta 2023" (en castelán). 28 de xullo de 2020. Consultado o 15 de xullo de 2022.
15. ↑  "El Real Valladolid se hace con los derechos de Raúl Carnero en propiedad hasta 2023" (en castelán). 28 de xullo de 2020. Consultado o 1 de outubro de 2020.
16. ↑  "Raúl Carnero, intervenido con éxito". *Mundo Deportivo* (en castelán). 19 de xaneiro de 2021. Consultado o 15 de xullo de 2022.
17. ↑  Barreiros, Pedro (18 de decembro de 2021). "Raúl Carnero renace de su calvario: «Mi hija nació y no era capaz ni de cambiarle el pañal»". *La Voz de Galicia* (en castelán). Consultado o 15 de xullo de 2022.
18. ↑  "Raúl Carnero vuelve al Deportivo" (en castelán). 15 de xullo de 2022. Consultado o 15 de xullo de 2022.
19. ↑  Palleiro, Armando (4 de xullo de 2023). "Análisis de la plantilla: 15. Raúl Carnero; de la ilusión inicial al desencanto". *DxT Campeón* (en castelán). Consultado o 15 de agosto de 2023.
20. ↑  Piñeiro, Sergio (9 de xullo de 2023). "Raúl Carnero queda libre tras rescindir su contrato con el Real Valladolid" (en castelán). Consultado o 15 de agosto de 2023.

Véxase tamén
------------

### Ligazóns externas

* Datos do xogador en bdfutbol.com *(en castelán)*.
* Datos do xogador no sitio web oficial do Real ValladolidArquivado 19 de outubro de 2020 en Wayback Machine. *(en castelán)*.

|  |  |
| --- | --- |
| Control de autoridades | 
* Wd: Q3392426
* BDFutbol: 12465
* SoccerBase: 67503
* Soccerway: 206407
* Transfermarkt: 139434

 |